dh-unibe/image-text_koenigsfelden-charters-post-1500 huggingface dataset:
Wir, die äpptissinn ✳ unnd gmein convētfròwenn ✳ des gotzhussz Kùngsfeldenn,
thuͤnd kund ✳ unnd bekennen̄ offenlich mit
disem brieff, ✳ als wir dann ussz ordnn̄g
unnd ansaͤchenn ✳ unnser gnädigenn herren
unnd castenvoͤgt, ✳ schulthessenn unnd
ràtt ✳ der statt Bernn, ✳ schuldig
unnd pflichtig sinnd wordenn ✳ unnser
mitfròwenn ✳ fròw Elisabetthenn von Landenberg ✳ ir guͦtt, ✳ libdinng ✳ unnd anders, ✳ so sy in unnser gotzhussz gebràcht
hàtt, ✳ wider zebekerenn, ✳ das wir aber
besunder des barenn gelts halb ✳ zuͦ diser zitt nit
vermogennd zethuͦndt. ✳ harum̄b so gelobenn ✳ unnd verspraͤchenn wir ✳ by unnsernn wirdenn, ✳ güttenn trùwen unnd
erenn ✳ der genamptenn unnser mittfròwenn ✳ usstaͤnnder sum̄ halb, ✳ die sich
gebùrtt anderthalbhundert Rinisch guldinn,
von hùtt dato ✳ ùber ein jàr ✳ ungevˀalich
zü Kùngesfeldenn im gotzhussz ✳ uszrichtnn̄g ✳ unnd bezalnn̄g zethuͤnd, ✳ by verpflicht ✳ unnd insatzung ✳ unnsers gotzhussz
guͤttrenn, ✳ ligennder ✳ unnd varender, ✳ die
sy ✳ unnd ir erbenn, ✳ wo wir an thuͦnder
bezalnn̄g sùmig wurdenn, ✳ mag angriffenn,
vertigenn ✳ unnd beziechenn ✳ bissz uff iro
volkommenn benuͤgenn. ✳ unnd also hieby
zebelibenn ✳ unnd dàrwider nit zethünd,
zuͤredenn, ✳ nàch schaffenn gethànn werdnn̄,
so verbindenn wir ùnns ✳ fùr unns ✳ unnd
unnser nàchkommēn ✳ by guͤttenn trùwēn,
mit entzichnn̄g aller fùnd, ✳ usszzùg ✳ unnd
gevaͤrdenn ✳ unnd was hiewider sin moͤcht
unnd besunder des raͤchtenn, ✳ so ein gmeine
verzichnn̄g ✳ àn vorgang einer sunderbarn̄
alsz unnùtz widerspricht, ✳ entzigenn unnd
begaͤbenn habenn ✳ in crafft disz brieffs ꝫcꝭ,
der des zü urkùnd ✳ mit unnsers gotzhuses ✳ unnd convents ✳ uffgetrucktenn
siglenn ✳ verwartt, ✳ gebenn ✳ und beschaͤchenn
samstag naͤchst nàch Othmary, ✳ von xpī
unnser herrenn geburtt zaltt funffzächenhundertt zwaͤntzig unnd fùnff jar ꝫcꝭ.
1525 , November 18
F. Aargau .